Um 1.200 konur bíða nú eftir niðurstöðum skimunar á brjóstakrabbameini, en vegna læknaskorts á Landspítala hefur ekki verið lesið úr neinum myndum í rúman mánuð. Sviðsstjóri á rannsóknarsviði spítalans segir þetta ekki gott innlegg í umræðuna um krabbameinsskimanir, en verkefnið hafi verið flókið.
Viðmið kveða á um að lesið sé úr brjóstamyndum innan tíu daga. Röntgenlæknar sem lesa úr myndunum hafa ekki fengist til starfa á Landspítala og konur hafa nú beðið í allt að mánuð eftir niðurstöðum. Spítalinn hefur samið við danskt heilbrigðisfyrirtæki til að lesa úr myndunum næstu þrjú árin og Maríanna Garðarsdóttir sviðsstjóri á rannsóknarsviði Landspítala segist vonast til þess að hægt verði að svara öllum konunum á næstu vikum.
Þetta er eitthvað sem gengur mjög fljótt að gera þegar það er komið í gang. En svörin vissulega tefjast um svona 2 vikur miðað við það sem er eðlilegt en svör ættu að berast núna á þessum dögum. Byrjað á þeim sem komu fyrst.
Hversu margar konur bíða eftir svörum? Í heildina í ágústmánuði voru rannsakaðar rétt um 1.200 konur. þannig að það eru þær sem eru að bíða.
nú hefur staða krabbameinsrannsókna og - skimana verið heilmikið til umræðu og margar konur segjast vera óöruggar vegna stöðunnar - þetta er ekki gott innlegg í það? Nei alls ekki. Og það er alls ekki það sem við viljum að varpa meira óöryggi inn í þennan hóp því að það hefur verið mikil umræða um leghálsskimanir á þessu ári. Við höfum óskað eftir því að sinna þessu máli eins vel og hægt er - það var flókið að taka við þessum brjóstaskimunum sem okkur var ætlað að gera af hendi ráðuneytis, undirbúningurinn var flókinn að flytja þetta frá Krabbameinsfélaginu, við óskuðum eftir fresti á sínum tíma vegna COVID sem við fengum en teljum okkur hafa gert þetta eins vel og hægt var á þessum tíma.
Um 1.200 konur bíða nú eftir niðurstöðum skimunar á brjóstakrabbameini, en vegna læknaskorts á Landspítala hefur ekki verið lesið úr myndum í rúman mánuð. 